**Predkladacia správa**

Národná rada Slovenskej republiky na základe čl. 86 písm. m) Ústavy Slovenskej republiky 15. marca 2022 vyslovila súhlas s prítomnosťou zahraničných ozbrojených síl členských krajín NATO na území Slovenskej republiky za účelom ich pôsobenia v rámci mnohonárodnej bojovej skupiny NATO.

Týmto materiálom sa navrhuje aktualizácia predmetného súhlasu navýšením počtu príslušníkov Ozbrojených síl Českej republiky, Spojených štátov amerických, Spolkovej republiky Nemecko a Slovinskej republiky v reakcii na rozhodnutia prijaté v rámci NATO, predovšetkým na závery mimoriadneho samitu hláv štátov členských krajín NATO z 25. marca 2022, a na požiadavky spojencov, ktoré vyplynuli z doposiaľ uskutočnených rokovaní k mnohonárodnej bojovej skupine NATO v Slovenskej republike. V zmysle predmetných rokovaní má k príchodu ozbrojených síl jednotlivých členských krajín NATO prispievajúcich do tejto bojovej skupiny dôjsť v priebehu mesiacov máj a jún.

Z dôvodu, že prípadná odplatnosť, resp. refundácia nákladov v rámci vzájomnej spolupráce sú podmienené samostatnou zmluvou v súlade s právnym poriadkom štátov zmluvných strán, nemá predložený návrh žiadny finančný vplyv na rozpočet verejnej správy, ani vplyv na podnikateľské prostredie. Materiál nemá sociálne vplyvy, nemá vplyvy na životné prostredie, informatizáciu ani na manželstvo, rodičovstvo a rodinu.

Vláda Slovenskej republiky vyslovila súhlas s materiálom uznesením č. 272/2022 z 12. apríla 2022.